**Frostbite Metalfest** oli kaksipäiväinen metallimusiikkifestivaali, joka järjestettiin Lahdessa 6.–7. helmikuuta 2009. Tapahtuman pääjärjestäjä ja promoottori oli 18-vuotias lahtelainen, jolle festivaali oli ensimmäinen hänen järjestämänsä. Konkurssiin haetun kommandiittiyhtiö Tyranus Music Ky:n vastuullisena yhtiömiehenä hän joutui vastaamaan festivaalista aiheutuneista lähes kahdensadantuhannen euron veloista.

Tapahtumat
----------

Tapahtuman tiedotus oli puutteellista. Festivaalikävijöillä ei ollut tietoa esiintyjien aikatauluista, jotka muuttuivat tapahtuman edetessä, eivätkä muutkaan festivaalista annetut ennakkotiedot pitäneet suurelta osin paikkaansa. Festivaalijärjestelyjen todellisen tilanteen selvittyä ensimmäisenä festivaalipäivänä useat vapaaehtoiset järjestelyissä mukana olleet henkilöt paikkasivat osin jopa omalla kustannuksellaan järjestelyjä niiltä osin kuin tilannetta oli vielä mahdollista yrittää korjata.

Tapahtumaan oli ennakkotietojen perusteella palkattu nimekkäitä ulkomaisia metallimusiikkiyhtyeitä, kuten yhdysvaltalainen Lamb of God, ruotsalainen Arch Enemy, brittiläinen Cradle of Filth ja norjalainen Mayhem. Edellämainituista yhtyeistä ainoastaan Lamb of God ja Arch Enemy lopulta esiintyivät tapahtumassa. Cradle of Filth peruutti esiintymisensä viikkoa ennen tapahtumaa ja Mayhem tapahtumaa edeltävänä päivänä järjestäjän jätettyä yhtyeen lentoliput hankkimatta. Paikalle saapuneillakin esiintyjillä on ollut ongelmia esiintymispalkkioidensa saamisessa, eikä esiintyjien majoitusta, ruokailua tai takahuonetiloja ollut järjestetty etukäteen sovitusti.

Jälkimmäisen festivaalipäivän toisen pääesiintyjän, norjalaisen Gorgorothin, esiintyminen peruuntui viime hetkillä, koska järjestäjä ei ollut maksanut yhtyeen lentolippuja, ja lippuasioiden selvittyä Oslon lentokenttä oli suljettu lumimyrskyn vuoksi. Yhtyeen kitaristit eivät enää päässeet lentämään Suomeen edes omalla kustannuksellaan kuten muut yhtyeen ja sen henkilökunnan jäsenet olivat tehneet.

Lähteet
-------

1. ↑  Frostbite-festarin järjestäjä nurin *Etelä-Suomen sanomat*.  13.2.2009. Viitattu 14.2.2009.
2. ↑  Frostbiten järjestäjä jättivelkoihin *Iltalehti*.  14.2.2009.  Arkistoitu 16.2.2009. Viitattu 14.2.2009.
3. ↑  Frostbite-metallifestarit muuttuivat kaaokseksi *Lumonetti*.  10.2.2009.  Arkistoitu 15.2.2009. Viitattu 10.2.2009.
4. ↑  Frostbite-metallifestivaali epäonnistui *Yle.fi*.  11.2.2009. Viitattu 14.2.2009.
5. ↑  Frostbite-festivaalista fiasko *Metallimusiikki.net*.  9.2.2009. Viitattu 14.2.2009.
6. ↑  Frostbite Metalfest – Pakkasen purema painajainen *Plaza.fi*.  11.2.2009.  Arkistoitu 2.11.2009. Viitattu 15.2.2009.
7. ↑  Kaaos hevifestareilla Lahdessa: Rahat loppu, hotellihuoneet maksamatta, bändit eivät pääse Suomeen *Voice*.  8.2.2009. Viitattu 14.2.2009. [vanhentunut linkki]
8. ↑  Metallifestarin uskottavuus loppui, pääesiintyjät kotiin – fanit vaativat hyvitystä *V2.fi*. Viitattu 14.2.2009.
9. ↑  Messujen Eerikäinen Frostbitesta: Mahtipontinen suunnitelma *ESS*.  9.2.2009. Viitattu 14.2.2009.
10. ↑  Poliisi kiittää Frostbite-yleisöä maltin säilymisestä *Etelä-Suomen sanomat*.  12.2.2009. Viitattu 14.2.2009.

Aiheesta muualla
----------------

* Mikko Räsänen: Nyt puhuu Frostbite-järjestäjä. (Arkistoitu – Internet Archive) Voice.fi 24.3.2011.